
SUĠĠERIMENTI
Il-Kumitat għal-Libertajiet Ċivili, il-Ġustizzja u l-Intern jistieden lill-Kumitat għall-Kontroll tal-Baġit, bħala l-kumitat responsabbli, biex jinkorpora s-suġġerimenti li ġejjin fil-mozzjoni għal riżoluzzjoni tiegħu:
1.	Jilqa’ l-fatt li l-Qorti tal-Awdituri (il-“Qorti”) iddikjarat li t-tranżazzjonijiet li fuqhom huma bbażati l-kontijiet annwali tal-Aġenzija tal-Unjoni Ewropea għad-Drittijiet Fundamentali (FRA) għas-sena finanzjarja 2022 huma legali u regolari fl-aspetti materjali kollha; jinnota l-osservazzjoni tal-Qorti dwar rati għolja rikorrenti ta’ riporti relatati ma’ attivitajiet operattivi li jammontaw għal EUR 6,4 miljun (26 %) tal-approprjazzjonijiet ta’ impenn disponibbli għall-2022 riportati għall-2023; jenfasizza l-kumment tal-Qorti li r-rati għolja rikorrenti ta’ riporti jikkontradixxu l-prinċipju baġitarju tal-annwalità u huma indikattivi ta’ kwistjonijiet strutturali fil-proċess tal-baġit u ċ-ċiklu ta’ implimentazzjoni; jinnota t-tweġiba tal-FRA li tistipula li l-qafas speċifiku li fih taħdem il-FRA, jagħmilha diffiċli li n-nefqa operattiva tiġi impenjata aktar kmieni fis-sena u huwa diffiċli li jiġu evitati kompletament ir-riporti; jisħaq li l-FRA żżomm implimentazzjoni baġitarja tajba b’eżitu ogħla minn 99 % f’dawn l-aħħar għaxar snin;
2.	Jinnota b’sodisfazzjon l-assistenza tal-FRA fl-identifikazzjoni tax-xejra fl-oqsma tal-ġlieda kontra d-diskriminazzjoni, l-intelliġenza artifiċjali, il-kontribut tagħha għal tfassil u implimentazzjoni aħjar tal-liġijiet billi tipprovdi pariri leġiżlattivi u ta’ politika dwar kwistjonijiet relatati mad-drittijiet tat-tfal, id-drittijiet tal-vittmi, il-ġlieda kontra t-terroriżmu, il-protezzjoni tad-data, il-ġlieda kontra r-razziżmu, il-ġlieda kontra l-antisemitiżmu, il-minoranzi etniċi, il-persuni LGBTIQ u gruppi vulnerabbli oħra; 
3.	Jirrikonoxxi r-reazzjoni rapida tal-FRA għall-invażjoni Russa tal-Ukrajna inkluż li kienet waħda mill-ewwel aġenziji tal-UE fil-fruntiera, li mmonitorjat is-sitwazzjoni u ħejjiet rapport, żewġ bullettini u stħarriġ online; jilqa’ r-rispons f’waqtu tal-FRA għal kwistjonijiet emerġenti tad-drittijiet fundamentali bħall-gwida ġenerali tal-FRA fir-rapport tagħha bit-titolu “Establishing national independent mechanisms to monitor fundamental rights compliance at EU external borders” (L-istabbiliment ta’ mekkaniżmi indipendenti nazzjonali għall-monitoraġġ tal-konformità mad-drittijiet fundamentali fil-fruntieri esterni tal-UE); jilqa’ l-assistenza pprovduta mill-Istati Membri tal-UE biex jistabbilixxu jew isaħħu l-mekkaniżmi nazzjonali għall-monitoraġġ tal-konformità mad-drittijiet fundamentali, filwaqt li jiżguraw salvagwardji li jiggarantixxu l-indipendenza tal-mekkaniżmu; ifakkar li d-dritt internazzjonali jirrikjedi trattament mhux diskriminatorju għar-rifuġjati kollha;
4.	Jilqa’ l-inizjattivi kontinwi tal-FRA biex trawwem sinerġiji fost l-aġenziji tal-UE u r-rwol ta’ koordinazzjoni tagħha f’firxa ta’ inizjattivi man-network tal-aġenziji tal-ĠAI inkluż dwar il-protezzjoni tad-data u l-vjolenza abbażi tal-ġeneru; jinnota b’apprezzament il-kooperazzjoni mill-qrib mal-Aġenzija Ewropea tal-Fruntiera u tal-Kosta (Frontex), jiġifieri l-kopresidenza tal-Forum Konsultattiv tal-Frontex u l-attendenza bħala espert tad-drittijiet fundamentali fil-laqgħat tal-Bord Maniġerjali tal-Frontex; jilqa’ l-għoti ta’ sessjonijiet ta’ taħriġ lill-Aġenzija tal-Unjoni Ewropea għat-Taħriġ fl-Infurzar tal-Liġi (CEPOL), il-Frontex u l-Aġenzija tal-Unjoni Ewropea għat-Tmexxija Operattiva ta’ Sistemi tal-IT Fuq Skala Kbira fl-Ispazju ta’ Libertà, Sigurtà u Ġustizzja (eu-LISA) dwar id-drittijiet fundamentali u l-użu tas-sistemi tal-IT fil-qasam tal-fruntieri u s-sigurtà; japprezza l-parteċipazzjoni fil-ħidma fil-qasam tas-sigurtà mal-Aġenzija tal-Unjoni Ewropea għall-Kooperazzjoni fl-Infurzar tal-Liġi (Europol); jilqa’ l-kooperazzjoni mal-Istitut Ewropew għall-Ugwaljanza bejn is-Sessi (EIGE) bi tħejjija għal ħidma fuq il-post għall-Istħarriġ II dwar il-Vjolenza kontra n-Nisa;
5.	Jinnota b’sodisfazzjon li l-FRA qabżet sew il-miri tal-indikaturi ewlenin tal-prestazzjoni tagħha u żammet livell għoli ta’ sodisfazzjon tal-partijiet ikkonċernati; jilqa’ l-fatt li fl-2022, il-FRA pproduċiet 28 pubblikazzjoni, 3 062 output tar-riċerka, 342 input bil-miktub jew verbali, kif ukoll organizzat jew koorganizzat 134 laqgħa u avveniment u li saru 4 319 referenza għall-FRA fil-midja; jinnota b’sodisfazzjon iż-żieda fl-involviment tal-midja soċjali fl-2022;
6.	Jilqa’ l-livell għoli ta’ sodisfazzjon tal-partijiet ikkonċernati bl-attivitajiet tal-FRA biex tippromwovi l-kooperazzjoni permezz tal-Pjattaforma tad-Drittijiet Fundamentali fl-2022; japprezza li l-FRA organizzat firxa ta’ avvenimenti, inkluż ir-raba’ Djalogu dwar id-Drittijiet Fundamentali maż-żgħażagħ, kif ukoll workshops u webinars oħra biex tippromwovi d-drittijiet, il-valuri u l-libertajiet; 
7.	Jirrikonoxxi r-rwol tal-FRA fl-għoti tas-setgħa lill-infrastruttura nazzjonali tad-drittijiet tal-bniedem, billi tikkoopera u toħloq sinerġiji mal-istituzzjonijiet tad-drittijiet tal-bniedem u s-sħubija mal-istituzzjonijiet tas-soċjetà ċivili. jinnota l-gwida kontinwa tagħha fil-qasam tal-ażil u l-migrazzjoni, b’ħarsiet ġenerali regolari indirizzati lill-Istati Membri rigward tħassib b’rabta mad-drittijiet fundamentali relatati mal-migrazzjoni; jilqa’ r-rwol tal-FRA fit-trawwim ta’ narrattiva bbażata fuq id-drittijiet tal-bniedem billi tiżviluppa komunikazzjonijiet effettivi, tinvolvi ruħha fl-iżvilupp ta’ applikazzjonijiet u għodod diġitali ġodda, u tlaqqa’ flimkien l-atturi tad-drittijiet tal-bniedem biex jippromwovu l-valuri u l-libertajiet Ewropej. 

